Weermagbevelvoerder eerloos ontslaankol. MJ Moralo. (Foto: Verskaf) Die bevelvoerder van die Suid-Afrikaanse Nasionale Weermag (SANW) se algemene steunbasis op Potchefstroom, kol. Monnakhotha Joseph Moralo, is gister oneervol uit die SANW ontslaan en tydens ŉ militêre parade van sy rang gestroop. Moralo is verlede week deur ŉ militêre appèlhof tot kassering (oneervolle ontslag) en twee jaar tronkstraf gevonnis. Die tronkstraf is vir drie jaar opgeskort. Dié vonnis volg nadat hy in 2018 skuldig bevind is aan diefstal van 68 liter brandstof by ŉ militêre basis in Limpopo. Vir dié misdaad het hy ŉ opgeskorte vonnis ontvang. Die saak is outomaties vir hersiening na die militêre appèlhof verwys, wat dié vonnis as “ontstellend toegeeflik” beskryf en die swaarder straf opgelê het. Luidens hofstukke was Moralo in 2014 ten tye van die oortredings die bevelvoerder van 2 SA Infanterie Bataljon, wat operasioneel ontplooi was om grensdiens te verrig. Hy het destyds ŉ stafsersant beveel om diesel in ŉ voertuig te gooi, maar kon nie bewys dat die voertuig wel aan die staat behoort het nie. Die stafsersant het hom by die militêre polisie verkla. Regter AJ Bam, bygestaan deur brig.genl. EM Riekert en kol. MA Venter het in hul uitspraak in die appèlhof gesê diefstal vind sy oorsprong in oneerlikheid en dat dit onversoenbaar met die karakter van ŉ offisier is. “Offisiere is veronderstel om op ŉ etiese vlak rigting aan hul manskappe te gee en moet ŉ voorbeeld vir hul ondergeskiktes stel,” lui die uitspraak. Oor Moralo het hulle gesê: “Die beskuldigde is ŉ offisier wat sy posisie as bevelvoerder misbruik en sy vertrouensplig verontagsaam het deur staatseiendom te steel. Dit is teenstrydig om so iemand in die SANW en as offisier te behou.” Adv. Pikkie Greeff, sekretaris van die weermagvakbond Sandu, het aan Maroela Media gesê dis die eerste keer in meer as 20 jaar dat ŉ weermagoffisier kasseer word. Dit behels dat die offisier tydens ŉ militêre parade voor sy manskappe fisiek van sy rang gestroop word. Morale moes ook sy uniform in die dienskamer uittrek waarna hy uit die basis begelei is. “Wat hierdie uitspraak vir ons wys is dat daar wel dissipline in die weermag gehandhaaf word,” sê Greeff.